Към момента на влизането на крайцерите в строй управлението на стрелбата се осъществява от носовата бойна рубка и разположения на марса на фокмачтата коректировъчен пост с далекомер. Прибори за централно насочване на главния калибър са поставяни вече в хода на експлоатацията по време на ремонтите. Техният монтаж на „Инвинсибъл“ е произведен в края на 1914 г., но настройката на приборите е завършена едва в началото на 1915 г. Останалите крайцери ги получават малко по-късно, в началото на 1915 г. „Инфлексибъл“ ги получава по време на ремонт след взрив на мина в Дарданелите, през април – май 1915 г., а „Индомитейбъл“ – по време на ремонта в периода януари – февруари 1915 г. Част от приборите се монтират в артилерийския пост на фор-марса и позволяват на намиращия се там старши артилерийски офицер да насочва по целта едновременно всички оръдия на главния калибър.